Eva Kjer Hansen (V), 2000-11-22:
Jeg vil gerne takke statsministeren og justitsministeren for besvarelsen og kvittere for, at justitsministeren da i det mindste er glad for, at vi får en debat her i dag.
Se, når de enkelte fagministerier skal beskrive formålet med offentliggørelse af tilsynsresultater, sker det oftest med to begrundelser.
Den ene er, at virksomheder vil have en interesse i at overholde lovgivningen for at undgå at blive hængt ud, og den andet er, at forbrugeren kan se, hvor der er problemer, og så træffe sit valg derefter.
Det relevante spørgsmål i den forbindelse er selvfølgelig: Bliver disse målsætninger så opfyldt?
Er der undersøgelser, der dokumenterer, at virksomhederne rent faktisk også bliver mere pligtopfyldende, når tilsynsresultaterne offentliggøres?
Bruger forbrugerne de her informationer til noget?
Altså hvad er overhovedet succeskriterierne for det her som et redskab?
For nu også at vise spændvidden i, hvad det er, vi snakker om her, så lad mig nævne, at for nylig har indenrigsministeren jo med en ny beredskabslov fået bemyndigelse til at fastsætte regler om offentliggørelse af resultater og sanktioner på baggrund af brandtilsyn.
I begrundelsen hedder det, at en systematisk offentliggørelse af resultaterne af gennemførelsen af brandsyn i forsamlingslokaler vil kunne bidrage til, at de ansvarlige tillægger brandsikkerhedsmæssige spørgsmål yderligere vægt, og vil give brugerne mulighed for at gøre sig bekendt med lokalernes brandsikkerhedsmæssige standard.
De samme tanker gør sig gældende i Boligministeriet, hvor man overvejer at offentliggøre Elektricitetsrådets tilsynsresultater af elinstallationerne på diskotekerne, for, som det bl.a. også hedder i begrundelsen: Diskoteksgæsterne vil få bedre mulighed for at orientere sig om Elektricitetsrådets vurdering af brandsikkerheden på de eftersete diskoteker. Altså helt ærligt, hvis der er nogen risiko, hvis der er en fare omkring brandsikkerheden, jamen så skal stedet vel lukkes.
Det er jo klart en myndigheds opgave at sikre, at disse forhold er i orden rundtomkring, og jeg tvivler på, at den såkaldte kritiske forbruger også har tankerne rettet mod Brandtilsynet og elinstallationerne.
Der er der jo så en alvorlig risiko for, at myndighederne måske på grund af en eller anden følelse af afmagt griber til initiativer, som i sig selv ikke fører til resultater.
Så bliver det jo tværtimod ansvarsforflygtigelse
fra den kontrollerende myndigheds side, hvor forbrugerens sikkerhed ikke fremmes, men i virkeligheden sættes over styr.
Der skulle man jo så hellere gribe til en diskussion om: Jamen hvad er det reelt for nogle ting, der skal til, for at man sikrer resultaterne på det her område? Så er der eksemplerne fra fødevareområdet, hvor landmanden hænges ud for lige netop at have overskredet grænsen for det tilladte celletal i sin mælk.
Men hvad skal forbrugeren stille op med den information?
Skal restauratøren øjeblikkelig tjekke alle de varer, som en anden leverandør afleverer, eller er der tale om en hændelig situation? Hvordan skal forbrugeren vurdere, hvad der er slemt, og hvad der ikke betyder så meget?
Hvad er konsekvensen af en offentliggjort svipser for en virksomhed?
Ville det ikke være relevant med oplysninger om, hvorvidt der er tale om førstegangsforseelser eller gentagne tilfælde af overtrædelser? Og hvad med en bagatelgrænse? Hvis en fejl bliver rettet øjeblikkelig, skal det så ikke også offentliggøres?
Og der vil jeg igen notere mig de positive meldinger fra ministerens side i forhold til at tage de ting op til drøftelse.
Rent faktisk fremgår det jo af Fødeministeriets forslag, der er sendt til høring nu, at man også overvejer at offentliggøre resultater, inden klagemulighederne er udtømt, og der håber jeg da med justitsministerens bemærkninger i dag at man fra den side vil sørge for at gøre sine synspunkter gældende.
Og hvor er egentlig regeringen henne i kampen for også at offentliggøre kontrolresultater af offentlige myndigheders forvaltning, overholdelse af love og regler, kontrolresultater vedrørende de offentlige institutioner? Det ville være interessant også at få nogle bud fra regeringen på, hvor man dér kunne gå ind og i højere grad bruge offentliggørelse af tilsynsresultater for at give borgere og forbrugere en bedre information.
Jeg skal til slut på vegne af Det Konservative Folkeparti, Centrum-Demokraterne, Kristeligt Folkeparti, Dansk Folkeparti og Venstre fremsætte følgende: Forslag til vedtagelse
»Idet Folketinget konstaterer, at reglerne om offentliggørelse af tilsynsresultater er meget forskellige inden for de enkelte ministeriers område og derfor hverken gennemskuelige eller sammenlignelige, opfordrer Folketinget regeringen til at nedsætte en tværministeriel arbejdsgruppe med det formål i indeværende samling at få udarbejdet et generelt regelsæt om de grundlæggende regler og vilkår, hvorunder offentliggørelse kan finde sted, således at der sikres præcise, gennemskuelige og sammenlignelige regler, der værner om den enkeltes retssikkerhed.«